b'\n_START_ARTICLE_\nEino R. Wartiovaara\n_START_PARAGRAPH_\nEino Rafael Wartiovaara, sukunimi aik. Weckman (17. huhtikuuta 1885 Anjala \xe2\x80\x93 14. joulukuuta 1967) oli suomalainen mets\xc3\xa4nhoitaja ja kirjailija. Wartiovaara toimi my\xc3\xb6s saarnamiehen\xc3\xa4 Maria \xc3\x85kerblomin johtamassa her\xc3\xa4tysliikkeess\xc3\xa4 ja h\xc3\xa4n oli liikkeen toinen johtaja \xc3\x85kerblomin rinnalla.\n_START_SECTION_\nHenkil\xc3\xb6historia\n_START_PARAGRAPH_\nWartiovaaran vanhemmat olivat kirkkoherra, l\xc3\xa4\xc3\xa4ninrovasti William Wartiovaara (entinen Weckman, 1849\xe2\x80\x931924) ja Mirjam Salome Colliander. Wartiovaara oli naimisissa vuosina 1914\xe2\x80\x931929 Elli Maria H\xc3\xa4klin kanssa. Avioeron j\xc3\xa4lkeen h\xc3\xa4n meni naimisiin 1936 Lydia Maria Lindroosin kanssa. Valtiokonttorin ylitireht\xc3\xb6\xc3\xb6ri Jonathan Wartiovaara oli Eino Wartiovaaran veli. Wartiovaara p\xc3\xa4\xc3\xa4si ylioppilaaksi Joensuun lyseosta 1906 ja suoritti mets\xc3\xa4nhoitajatututkinnon 1911. Wartiovaara toimi 1910-luvulla valtion mets\xc3\xa4nhoitoalueilla apulaismets\xc3\xa4nhoitajana ja mets\xc3\xa4talouskonsulenttina. 1940-luvun alussa h\xc3\xa4n ty\xc3\xb6skenteli my\xc3\xb6s Helsingin yliopistossa. Wartiovaara johti lis\xc3\xa4ksi jo vuonna 1919 perustamaansa Suomen kuivatislaamo Oy:t\xc3\xa4.  T\xc3\xa4ll\xc3\xa4 yrityksell\xc3\xa4 oli tervaa ja t\xc3\xa4rp\xc3\xa4tti\xc3\xa4 valmistaneet tehtaat Rengossa ja Korpilahdella.\n_START_SECTION_\nKasvattitytt\xc3\xa4rest\xc3\xa4 saarnaajaksi\n_START_PARAGRAPH_\nWartiovaara tutustui 1919 horrosaarnaajana toimineeseen Maria \xc3\x85kerblomiin ja Wartiovaaran perhe otti 20-vuotiaan \xc3\x85kerblomin kasvattitytt\xc3\xa4rekseen sen j\xc3\xa4lkeen, kun h\xc3\xa4n oli saanut horrostilassa t\xc3\xa4llaisen kehotuksen Jumalalta. Wartiovaarat ja \xc3\x85kerblom muuttivat samana vuonna Kokkolaan, jonne he asettuivat asumaan. Kokkolassa \xc3\x85kerblom piti Hakalahden rukoushuoneella horrossaarnoja, joita k\xc3\xa4vi kuuntelemassa parhaimmillaan satojakin ihmisi\xc3\xa4. Wartiovaara osti \xc3\x85kerblomille 100 000 markkaa maksaneen ratsuhevosen, kun \xc3\x85kerblom oli saanut unessa t\xc3\xa4t\xc3\xa4 koskevan kehotuksen. Uskonliikkeelle rakennettiin Kokkolaan kaksikerroksinen asuintalo, ns. Marian palatsi.\n_START_SECTION_\nOikeudenk\xc3\xa4ynnit\n_START_PARAGRAPH_\nKun Kokkolassa 1919 k\xc3\xa4ynyt arkkipiispa Gustaf Johansson oli julkisesti nuhdellut \xc3\x85kerblomia, Wartiovaara julkaisi  omalla kustannuksellaan 1920 teoksen Maria \xc3\x85kerblom totuuden valossa, er\xc3\xa4it\xc3\xa4 koettelemuksia ristin tiell\xc3\xa4, jossa h\xc3\xa4n puolusti \xc3\x85kerblomia ja kuvasi my\xc3\xb6s omia uskonnollisia pohdiskelujaan. Wartiovaara tuomittiin sitten vuoden vankeusrangaistukseen ns. Erik Stadius-jutussa. Stadius oli 14-vuotias poika, joka oli tuonut Helsingist\xc3\xa4 Kokkolaan \xc3\x85kerblomin ratsuhevosen ja j\xc3\xa4\xc3\xa4nyt Kokkolaan hevosen hoitajaksi. \xc3\x85kerblomin liikkeen j\xc3\xa4senet pieksiv\xc3\xa4t pojan \xc3\x85kerblomin vaatimuksesta hevosen sotkettua pojan sille tuomia heini\xc3\xa4. Useita liikkeen j\xc3\xa4seni\xc3\xa4 joutui syytteeseen pahoinpitelyst\xc3\xa4, mist\xc3\xa4 alkoi pitk\xc3\xa4 aina 1920-luvun lopulle saakka jatkunut liikett\xc3\xa4 koskeneiden oikeudenk\xc3\xa4yntien sarja. Wartiovaaran vankeustuomio kumottiin korkeimmassa oikeudessa, mutta h\xc3\xa4n puolestaan haastoi oikeuteen muutamia kokkolalaisia pahoinpitelyst\xc3\xa4 sen j\xc3\xa4lkeen, kun he olivat heitellet h\xc3\xa4nt\xc3\xa4 ja muita liikkeen j\xc3\xa4seni\xc3\xa4 m\xc3\xa4d\xc3\xa4ntyneill\xc3\xa4 kananmunilla tammikuussa 1920. Syyskuussa 1922 Kaarlelan Korpilahden kyl\xc3\xa4ss\xc3\xa4 tapahtui vakavampi v\xc3\xa4likohtaus, kun ratsastusretkell\xc3\xa4 ollut \xc3\x85kerblom ampui browningilla laukauksen kohti vastaantullutta maanviljelij\xc3\xa4 Frans Honkaa, joka oli h\xc3\xa4tist\xc3\xa4nyt \xc3\x85kerblomin koiraa pois hevosensa kimpusta. Seuranneessa oikeudenk\xc3\xa4ynniss\xc3\xa4 liike toi esiin 20 todistajaa, jotka v\xc3\xa4ittiv\xc3\xa4t, ett\xc3\xa4 maanviljelij\xc3\xa4 Honka olikin itse heitellyt \xc3\x85kerblomia useilla katukiven kokoisilla kivill\xc3\xa4 ja ampunut t\xc3\xa4t\xc3\xa4 kohti. Todistajien mukaan \xc3\x85kerblomilla ei ollut asetta mukana. Todistuslausunnot osoittautuivat per\xc3\xa4tt\xc3\xb6miksi, ja useat todistajista joutuivat syytteeseen v\xc3\xa4\xc3\xa4r\xc3\xa4st\xc3\xa4 valasta.\n_START_SECTION_\nMurhayritys\n_START_PARAGRAPH_\nT\xc3\xa4m\xc3\xa4n jutun seurauksena \xc3\xa5kerblomilaisten seurakunta Kokkolassa hajosi kev\xc3\xa4\xc3\xa4ll\xc3\xa4 1923 ja Marian palatsina tunnettu liikkeen j\xc3\xa4senten asuintalo myytiin. Liikkeen johtajat ja noin 220 j\xc3\xa4sent\xc3\xa4 muutti samassa yhteydess\xc3\xa4 Kokkolasta Helsinkiin, jossa liike hankki ns. Toivolan huvilan Meilahdesta. Maria \xc3\x85kerblom j\xc3\xa4i joulukuussa 1923 kiinni kangasvarkauksista ja p\xc3\xa4\xc3\xa4tyi lopulta l\xc3\xa4\xc3\xa4ninvankilasta mielentilatutkimuksiin Kammion sairaalaan. Hein\xc3\xa4kuussa 1924 \xc3\x85kerblomin liikkeen j\xc3\xa4senet yrittiv\xc3\xa4t ampua Kokkolassa Suntin suulla veneell\xc3\xa4 kaupunkiin tulossa olleen nimismies E. Weneliuksen, joka haavoittui vakavasti murhayrityksess\xc3\xa4. Wenelius oli toiminut syytt\xc3\xa4j\xc3\xa4n\xc3\xa4 \xc3\x85kerblomin liikett\xc3\xa4 koskeneessa v\xc3\xa4\xc3\xa4r\xc3\xa4vala-jutussa. Tekij\xc3\xa4t saatiin kiinni Jyv\xc3\xa4skyl\xc3\xa4ss\xc3\xa4, ja selvisi, ett\xc3\xa4 he olivat saaneet Maria \xc3\x85kerblomilta ohjeen raivata Wenelius pois tielt\xc3\xa4. \xc3\x85kerblom karkasi helmikuussa 1925 Kammion sairaalasta mutta palasi julkisuuteen toukokuussa sen j\xc3\xa4lkeen, kun Turun hovioikeus oli hyl\xc3\xa4nnyt h\xc3\xa4nt\xc3\xa4 vastaan nostetun syytteen varkauksista. Korkein oikeus tuomitsi kuitenkin \xc3\x85kerblomin t\xc3\xa4ss\xc3\xa4 jutussa kahdeksan kuukauden vankeusrangaistukseen, jolloin \xc3\x85kerblom katosi uudestaan helmikuussa 1926, kunnes h\xc3\xa4net vangittiin hein\xc3\xa4kuussa 1926 Toivolan huvilassa.\n_START_SECTION_\nTuomiot\n_START_PARAGRAPH_\nNimismies Weneliuksen murhayritysjutun tutkinta eteni niin, ett\xc3\xa4 Wartiovaara vangittiin tammikuussa 1927 ja h\xc3\xa4net tuotiin Kokkolaan kuulusteltavaksi. Kun toista jutun syytetty\xc3\xa4 \xc3\x85kerblomia oltiin tuomassa Kokkolaan, t\xc3\xa4m\xc3\xa4 hypp\xc3\xa4si liikkuvasta pikajunasta Kruunupyyn kohdalla ja piiloutui mets\xc3\xa4\xc3\xa4n, josta etsij\xc3\xa4t h\xc3\xa4net kuitenkin l\xc3\xb6ysiv\xc3\xa4t. Jutun k\xc3\xa4sittelyn aikana \xc3\x85kerblom karkasi uudelleen kes\xc3\xa4kuun alussa 1927 Kokkolan poliisiputkasta. H\xc3\xa4net kuljetettiin Essex-merkkisell\xc3\xa4 henkil\xc3\xb6autolla Tampereelle ja sitten kertoman mukaan pyykkikorissa Helsinkiin Toivolan huvilaan, josta poliisit pid\xc3\xa4ttiv\xc3\xa4t h\xc3\xa4net kymmenen p\xc3\xa4iv\xc3\xa4n kuluttua. Hein\xc3\xa4kuussa 1927 Maria \xc3\x85kerblom ja mets\xc3\xa4nhoitaja Wartiovaara tuomittiin Kokkolan raastuvanoikeudessa 15 vuoden kuritushuonerangaistukseen yllytyksest\xc3\xa4 murhaan ja v\xc3\xa4\xc3\xa4r\xc3\xa4\xc3\xa4n valaan. Vaasan hovioikeus alensi my\xc3\xb6hemmin Wartiovaaran tuomion 12 vuoteen ja \xc3\x85kerblomin tuomion 13 vuoteen. Korkein oikeus alensi \xc3\x85kerblomia tuomiota viel\xc3\xa4 kahdeksaan vuoteen. \xc3\x85kerblom yritti tuomiota k\xc3\xa4rsiess\xc3\xa4\xc3\xa4n paeta H\xc3\xa4meenlinnan naisvankilasta, mutta pako p\xc3\xa4\xc3\xa4ttyi jo H\xc3\xa4meen l\xc3\xa4\xc3\xa4nin Koskella, kun pakoauto t\xc3\xb6rm\xc3\xa4si sillankaiteen kivipilariin. Vankilasta vapauduttuaan Wartiovaara asettui Helsinkiin ja jatkoi edelleen mukana \xc3\x85kerblomin liikkeess\xc3\xa4.'